

 Na osnovu člana 18 stav 2 Zakona o kulturi („Službeni list Crne Gore“, broj 49/08 i 40/11), člana 54 stav 1 tačka 58 Statuta Glavnog grada ( "Službeni list Crne Gore- opštinski propisi", broj 08/19) i člana 17 Odluke o osnivanju Javne ustanove „Gradsko pozorište“ Podgorica ("Službeni list RCG - opštinski propisi", br. 27/02 i 2/03, “Službeni list Crne Gore - opštinski propisi", br. 28/11), Skupština Glavnog grada-Podgorice, na sjednici održanoj \_\_\_ novembra 2019. godine, donijela je

**ODLUKA**

**o davanju saglasnosti na Statut**

 **Javne ustanove “Gradsko pozorište” Podgorica**

**Član 1**

Daje se saglasnost na Statut Javne ustanove “Gradsko pozorište” Podgorica, broj: 969, koji je donio Pozorišni savjet na sjednici održanoj 14. novembra 2019. godine

**Član 2**

Ova odluka stupa na snagu osmog dana od dana objavljivanja u „Službenom listu Crne Gore-opštinski propisi“.

**Broj:02-030/19-\_\_\_**

**Podgorica, \_\_\_ novembar 2019. Godine**

**SKUPŠTINA GLAVNOG GRADA-PODGORICE**

**PREDSJEDNIK SKUPŠTINE,**

**dr Đorđe Suhih**

***O b r a z l o ž e nj e***

Pravni osnov za donošenje Odluke o davanju saglasnosti na Statut JU “Gradsko pozorište” Podgorica sadržan je u članu 18 Zakona o kulturi („Službeni list Crne Gore“, br. 49/08 i 40/11) kojim je propisana sadržina statuta i procedura davanja saglasnosti, članu 54 stav 1 tačka 58 Statuta Glavnog grada ( "Službeni list Crne Gore- opštinski propisi", broj 08/19) kojim je utvrđena nadležnost Skupštine Glavnog grada da daje saglasnost na statut javnih službi čiji je osnivač Glavni grad i članu 17 Odluke o osnivanju Javne ustanove „Gradsko pozorište“ Podgorica ("Službeni list RCG - opštinski propisi", br. 27/02 i 2/03, “Službeni list Crne Gore - opštinski propisi", br. 28/11), kojim su utvrđena prava i obaveze Osnivača.

S tim vezi, kako je Savjet Ustanove, po propisanoj proceduri, usvojio Statut, a organ lokalne uprave Glavnog grada nadležan za poslove kulture mišljenja da je predloženi Statut u skladu sa propisima, stoga je odredbom člana 1 predložene odluke data saglasnost na Statut Javne ustanove Gradsko pozorište, a odredbom člana 2 propisan je rok njenog stupanja na snagu.

Polazeći od navedenog, predlaže se Skupštini Glavnog grada da donese Odluku o davanju saglasnosti na Statuta Javne ustanove “Gradsko pozorište” Podgorica.

 Na osnovu člana 19 stav 2 tačka 1 Zakona o kulturi („Službeni list Crne Gore“, br. 049/08, 016/11, 040/11, 038/12), a u vezi sa članom 24 stav 1 tačka 8 Zakona o pozorišnoj djelatnosti („Službeni list Republike Crne Gore“, br. 060/01 i „Službeni list Crne Gore“, br. 075/10 i 040/11) i članom 11 stav 1 tačka 8 Odluke o osnivanju Javne ustanove „Gradsko pozorište“ Podgorica ("Službeni list RCG - opštinski propisi", br. 027/02 i 002/03, “Službeni list Crne Gore - opštinski propisi", br. 028/11), Pozorišni savjet Javne ustanove „Gradsko pozorište“ Podgorica, na sjednici održanoj dana 14-og novembra 2019. godine, donio je

**STATUT**

**JAVNE USTANOVE “GRADSKO POZORIŠTE” - PODGORICA**

**I. OSNOVNE ODREDBE**

**Predmet**

**Član 1**

 Ovim Statutom uređuje se naziv, sjedište, adresa i djelatnost Javne ustanove Gradsko pozorište (u daljem tekstu: Pozorište); djelokrug rada Pozorišnog savjeta (u daljem tekstu: Savjet); način utvrđivanja kandidata iz reda zaposlenih za imenovanje člana Savjeta; način zastupanja interesa zaposlenih; način utvrđivanja prijedloga za razrješenje člana Savjeta iz reda zaposlenih; način razrješenja predsjednika i člana Savjeta; djelokrug rada, uslovi i postupak za imenovanje i razrješenje direktora i umjetničkog direktora; opšti akti i način njihovog donošenja; finansiranje rada; javnost rada i druga pitanja od značaja za rad Pozorišta.

**Član 2**

 Izrazi koji se u Statutu koriste za fizička lica u muškom rodu podrazumijevaju iste izraze u ženskom rodu.

**Član 3**

 Osnivač Pozorišta je Skupština Glavnog grada (u daljem tekstu Osnivač).

 Prava i dužnosti Osnivač Pozorišta obavlja u skladu sa Zakonom, drugim propisima i osnivačkim aktom Ustanove.

 Gradsko pozorište je osnovano kao javna ustanova, a organizovano kao gradsko pozorište.

**Naziv**

**Član 4**

 Naziv ustanove je Javna ustanova “Gradsko pozorište” - Podgorica.

 Skraćeni naziv ustanove je Gradsko pozorište – Podgorica.

 U pravnom prometu sa inostranstvom Gradsko pozorište može da koristi svoj naziv na engleskom jeziku.

**Sjedište i adresa**

**Član 5**

 Sjedište Gradskog pozorišta je u Podgorici, ulica Bokeška broj 2.

**Pečat, štambilj i logo**

**Član 6**

 Gradsko pozorište ima pečat, štambilj i znak-logo.

**Član 7**

 Pečat Gradskog pozorišta je okruglog oblika, prečnika 40 mm, sa utisnutim tekstom JU “Gradsko pozorište” – Podgorica, sa utisnutim logom u sredini.

 Štambilj Gradskog pozorišta je pravougaonog oblika, dužine 65 mm i širine 30 mm, sa tekstom Crna Gora, a ispod toga JU “Gradsko pozorište” – Podgorica, i ostavljenim prostorom za djelovodni broj i datum.

 Način korišćenja, čuvanja i uništavanja pečata i štambilja regulisaće se posebnom odlukom Pozorišnog savjeta.

**Član 8**

 Gradsko pozorište ima svoj znak – logo, i štampani memorandum koji sadrži znak, naziv i sjedište ustanove.

 Izgled-dizajn znaka Gradskog pozorišta utvrđuje Pozorišni savjet posebnim aktom, kojim će propisati način formiranja i sastav stručne komisije, koja će definisati propozicije konkursa te izvršiti izbor najboljeg idejnog rješenja.

**Prava, obaveze i odgovornosti u pravnom prometu**

**Član 9**

 Gradsko pozorište ima status pravnog lica.

 Svojstvo pravnog lica Gradsko pozorište stiče upisom u Centralni registar privrednih subjekata.

**Član 10**

 Gradsko pozorište samostalno istupa u pravnom prometu, zaključuje ugovore i obavlja druge poslove u skladu sa zakonom, Odlukom o osnivanju i Statutom.

 Gradsko pozorište posluje preko konsolidovanog računa trezora Glavnog grada, u skladu sa zakonom.

**Zastupanje i predstavljanje**

**Član 11**

 Gradsko pozorište zastupa i predstavlja direktor.

 Direktor Gradskog pozorišta je ovlašćen da u ime Gradskog pozorišta zaključuje ugovore, predstavlja Gradsko pozorište pred trećim licima i zastupa ga pred sudovima i drugim organima.

 Direktor može ovlašćenje za zastupanje dati drugom licu pisanim punomoćjem.

 Punomoćje iz stava 3 ovog člana sadrži obim ovlašćenja i vrijeme važenja.

**II. DJELATNOST**

**Član 12**

 Osnovna djeltanost Gradskog pozorišta je:

1. pozorišna produkcija i izvođenje pozorišnih predstava, kao i glumačkih, muzičkih i plesnih predstava kojima se ostvaruje programska koncepcija Gradskog pozorišta;
2. organizovanje pozorišnih festivala, smotri i drugih manifestacija kojima se unapređuje scensko stvaralaštvo i koji su od značaja za pozorišni život;
3. podržavanje slobodne umjetničke inicijative pomaganjem pozorišnih istraživanja pojedinaca, grupa i institucija;
4. izložbena djelatnost i promocija knjiga, slika, filmova i televizijskih ostvarenja u vezi sa pozorišnom djelatnošću, od interesa za Glavni grad;
5. prikupljanje, obradu i čuvanje dokumentacione građe vezane za pozorišni život u Glavnom gradu.

 Gradsko pozorište, u skladu sa zakonom, može da vrši i druge djelatnosti ako te djelatnosti služe ili se uobičajeno vrše uz djelatnosti utvrđene u stavu 1 ovog člana ili ako će vršenje tih djelatnosti doprinijeti efikasnijem i potpunijem obavljanju osnovne djelatnosti Pozorišta, kao što su:

1. formiranje samostalne video produkcije, koja bi se bavila plasmanom pozorišnih projekata Gradskog pozorišta u marketinške i propagandne svrhe;
2. posredovanje u organizaciji prilikom gostovanja pozorišta, čija su sjedišta van Crne Gore;
3. davanje u zakup pojedinih djelova objekta Pozorišta za potrebe trećih lica, kao i tehničkih resursa kojima Pozorište raspolaže (rasvjeta, kostimi, scenografija, muzički uređaji i instrumenti, ...)
4. organizovanje tematskih seminara, radionica i master class-ova, prvenstveno za stvaralaštvo za djecu i mlade;
5. pružanje ugostiteljskih usluga na internom i extrenom nivou u objektu Pozorišta;
6. obavljanje i drugih poslova sa ciljem unapređenja pozorišne djelatnosti, kako u Glavnom gradu, tako i na teritoriji čitave države u skladu sa zakonom i ovim Statutom.

 Za obavljanje djelatnosti koje nisu od javnog interesa, Pozorište je obavezno da organizuje i vodi posebno knjigovodstvo.

**Član 13**

 Ustanova može promijeniti djelatnost.

 O promjeni djelatnosti odlučuje Savjet, uz saglasnost Osnivača.

 Prije davanja saglasnosti iz stava 2 ovog člana Osnivač pribavlja mišljenje stručnog-savjetodavnog tijela.

**III. UNUTRAŠNJA ORGANIZACIJA**

**Član 14**

 Organizacija i način rada Gradskog pozorišta treba da obezbijede potpuno, efikasno, kvalitetno, blagovremeno i racionalno obavljanje poslova utvrđenih zakonom, osnivačkim aktom, ovim Statutom, Pozorišnim pravilima i drugim aktima Gradskog pozorišta.

 Pozorišnim pravilima se utvrđuju normativi i standardi za obavljanje pozorišne djelatnosti, kategorizacija dramskih umjetnika i druga pitanja od značaja za rad Gradskog pozorišta.

**Član 15**

 Osnovni oblici unutrašnjeg organizovanja su sektori.

 U okviru sektora, zbog svog obima, odgovornosti ili složenosti, mogu da se organizuju jedna ili više posebnih ili užih unutrašnjih organizacionih jedinica.

 Aktom o unutrašnjoj organizaciji i sistematizaciji Gradskog pozorišta bliže se uređuje unutrašnja organizacija, sistematizacija radnih mjesta, sa opisom poslova i radnih zadataka.

**IV. UPRAVLJANJE I RUKOVOĐENJE**

**Član 16**

 Organi Gradskog pozorišta su: Pozorišni savjet, direktor i umjetnički direktor.

 Pozorišni savjet, direktor i umjetnički direktor čine upravu Gradskog pozorišta.

 Pozorišni savjet je organ upravljanja, a direktor i umjetnički direktor organi rukovođenja.

**Pozorišni savjet**

**Član 17**

 Pozorišni savjet:

1. donosi program rada Gradskog pozorišta;
2. usvaja repertoar sa umjetničkom koncepcijom Gradskog pozorišta;
3. utvrđuje poslovnu politiku i programsku orijentaciju sa planovima razvoja Gradskog pozorišta;
4. donosi Pozorišna pravila;
5. usvaja godišnje izvještaje o radu i finansijskom poslovanju Gradskog pozorišta;
6. određuje cijene usluga koje pruža Gradsko pozorište;
7. donosi odluku o raspisivanju konkursa za izbor direktora i umjetničkog direktora;
8. bira i razrješava direktora Gradskog pozorišta;
9. bira i razrješava umjetničkog direktora Gradskog pozorišta;
10. imenuje vršioca dužnosti direktora u skladu sa Zakonom;
11. odlučuje o promjeni naziva i sjedišta Ustanove;
12. predlaže Osnivaču statusne promjene Gradskog pozorišta;
13. donosi Statut i Pravilnik o unutrašnjoj organizaciji i sistematizaciji i druge opšte akte Gradskog pozorišta;
14. donosi odluke o stručnom usavršavanju i stipendiranju;
15. donosi Poslovnik o radu Pozorišnog savjeta;
16. usvaja tromjesečne i godišnje izvještaje o radu koje podnosi umjetnički direktor i godišnje izvještaje o radu koje podnosi direktor;
17. odlučuje o službenim putovanjima i godišnjem odmoru direktora;
18. obrazuje stalna ili povremena radna tijela za obavljanje pojedinih poslova iz svog djelokruga;
19. vrši i druge poslove utvrđene zakonom, Statutom i Pozorišnim pravilima.

**Sastav i imenovanje Pozorišnog savjeta**

**Član 18**

 Predsjednika i članove Savjeta imenuje i razrješava Osnivač.

 Savjet ima predsjednika i četiri člana, od kojih je jedan iz reda zaposlenih u Gradskom pozorištu.

 Za člana Savjeta, osim člana Savjeta iz reda zaposlenih, imenuje se afirmisani stvaralac ili stručnjak iz oblasti koja je od neposrednog značaja za razvoj kulture.

 Mandat predsjednika i članova Savjeta traje četiri godine.

**Postupak predlaganja kandidata iz reda zaposlenih za člana Pozorišnog savjeta**

**Član 19**

 Prijedlog za kandidata za člana Pozorišnog savjeta iz reda zaposlenih može podnijeti svaki zaposleni i nadležni organi reprezentativnih organizacija sindikata Pozorišta, a prijedlog je punovažan ako je podržan od najmanje jedne petine od ukupnog broja zaposlenih, tako što jedan zaposleni ima pravo da podrži samo jednog kandidata.

 Postupak predlaganja i utvrđivanja kandidata iz reda zaposlenih za imenovanje člana Pozorišnog savjeta sprovodi Komisija u kojoj je imenovan po jedan predstavnik iz svih sektora Gradskog pozorišta.

 Članovi Komisije se biraju na kolegijumu svih zaposlenih, tako što će svaki sektor pojedinačno izabrati svog predstavnika, i to većinom od ukupnog broja prisutnih članova tog sektora. Ukoliko se Komisija ne može formirati na prethodno definisan način, člana Komisije kojeg nije bilo moguće izabrati iz određenog sektora, na ponovnom glasanju izabraće trećina od ukupnog broja zaposlenih koji su prisutni.

 Ukoliko je član Komisije iz stava 2 ovog člana predložen za kandidata za člana Pozorišnog savjeta, izvršiće se njegov reizbor u Komisiji.

 Komisija iz stava 2 ovog člana pokreće postupak utvrđivanja kandidata za člana Pozorišnog savjeta pozivom za dostavljanje prijedloga.

 Na osnovu podnijetih prijedloga iz stava 4 ovog člana Komisija utvrđuje listu kandidata.

**Utvrđivanje kandidata iz reda zaposlenih za člana Pozorišnog savjeta**

**Član 20**

 Kandidata iz reda zaposlenih u Pozorišnom savjetu utvrđuju zaposleni u Gradskom pozorištu, tajnim glasanjem, između više prijedloga, putem glasačkih listića.

 Kako bi se obezbijedila tajnost glasanja Komisija je dužna da obezbijedi prostorne uslove za nesmetano glasanje, glasačku kutiju, glasačke listiće, spisak zaposlenih i ostali materijal neophodan za sprovođenje glasanja. Novčana sredstva za prethodno navedeno obezbijediće se iz budžeta Gradskog pozorišta, na prijedlog Komisije.

 Glasanje iz stava 1 ovog člana je punovažno ako je glasalo više od polovine od ukupnog broja zaposlenih.

 Ako prilikom glasanja dva ili više kandidata za člana Pozorišnog savjeta dobiju isti broj glasova, glasanje se ponavlja za te prijedloge.

 Ako na ponovljenom glasanju kandidati imaju jednak broj glasova, člana Pozorišnog savjeta iz reda zaposlenih bira Komisija žrijebanjem.

 Ako nije glasalo više od polovine od ukupnog broja zaposlenih glasanje se ponavlja.

 Ako na ponovljenom glasanju nije glasalo više od polovine od ukupnog broja zaposlenih, ponavlja se postupak podnošenja prijedloga i glasanja za utvrđivanje kandidata.

 U ponovljenom postupku smatraće se da je izabran kandidat koji dobije većinu glasova, bez obzira na broj zaposlenih prisutnih na glasanju.

 Direktor u ime Gradskog pozorišta dostavlja Osnivaču podatke o izabranom članu Pozorišnog savjeta iz reda zaposlenih, kako bi Osnivač izvršio imenovanje tog zaposlenog za člana Pozorišnog savjeta.

**Zastupanje interesa zaposlenih**

**Član 21**

 Član Pozorišnog savjeta iz reda zaposlenih u obavezi je da zastupa interese zaposlenih na način što:

1. Zahtijeva da se pitanja od značaja za zaposlene razmatraju na sjednicama Pozorišnog savjeta;
2. Prezentuje inicijative, prijedloge i sugestije zaposlenih u odnosu na pitanja iz nadležnosti Pozorišnog savjeta i o tome blagovremeno obavještava zaposlene;
3. Zastupa stavove zaposlenih u vezi nacrta i prijedloga opštih akata i drugih materijala o kojima se oni upoznaju i izjašnjavaju, u skladu sa zakonom, kolektivnim ugovorom i Statutom Gradskog pozorišta;
4. Prije svake sjednice organizuje sastanak sa zaposlenima, sem u slučaju ako je sazvana vanredna sjednica, koja mora biti održana po hitnom postupku, kako zbog neblagovremenosti donijete odluke ne bi mogle da nastupe štetne posljedice za Gradsko pozorište.

**Član 22**

 Predstavnik zaposlenih u Pozorišnom savjetu ne smije imati posljedice na poslu zbog svog angažmana u Pozorišnom savjetu ako su njegovi stavovi suprotni stavovima ostalih članova Savjeta.

**Član 23**

 Za predsjednika Pozorišnog savjeta se bira član Pozorišnog savjeta, koji u odnosu na ostale članove Pozorišnog savjeta ima najviše reference u oblasti koja je od direktnog ili neposrednog značaja za razvoj kulture.

**Rad i odlučivanje Pozorišnog savjeta**

**Član 24**

 Savjet radi na sjednicama.

 Sjednice Savjeta saziva predsjednik po svojoj inicijativi ili na zahtjev članova Savjeta, predstavnika reprezentativnih sindikalnih organizacija Pozorišta, direktora Pozorišta, umjetničkog direktora, trećine od ukupnog broja zaposlenih ili nadležnog organa Osnivača.

 Sjednicama Savjeta mogu da prisustvuju i drugi zaposleni u Pozorištu, koji nijesu članovi Savjeta, ali bez prava odlučivanja.

 Prisustvo drugih zaposlenih na sjednicama Savjeta bliže se uređuje Poslovnikom o radu Savjeta.

**Član 25**

 Pozorišni savjet donosi odluke i druga akta većinom glasova od ukupnog broja članova.

 Prava, obaveze i odgovornosti članova Pozorišnog savjeta, način glasanja, sazivanja i vođenja sjednica i druga pitanja uređuju se Poslovnikom o radu Pozorišnog savjeta.

**Član 26**

 Radi razmatranja i rješavanja značajnih pitanja iz svoje nadležnosti Pozorišni savjet može obrazovati stalne i povremene komisije.

 Djelokrug rada komisija, broj članova i vrijeme na koje se biraju odrediti će se posebnim aktima Pozorišnog savjeta.

**Razrješenje predsjednika i člana Pozorišnog savjeta**

**Član 27**

 Predsjednik i član Pozorišnog savjeta može biti razriješen prije isteka mandata, ako:

1. podnese ostavku;
2. postupa suprotno zakonu ili Statutu Gradskog pozorišta;
3. ne vrši dužnost duže od šest mjeseci;
4. ne štiti javni interes;
5. imenovanjem na funkciju, odnosno dužnost koja je nespojiva sa članstvom u Pozorišnom savjetu;
6. prestankom radnog odnosa, ako je iz reda zaposlenih;
7. je pravosnažno osuđen na bezuslovnu kaznu zatvora;
8. u drugim slučajevima utvrđenim zakonom.

**Razrješenje člana Pozorišnog savjeta iz reda zaposlenih**

**Član 28**

 Inicijativu za utvrđivanje prijedloga za razrješenje člana Pozorišnog savjeta iz reda zaposlenih, zbog nezastupanja interesa zaposlenih, mogu da podnesu trećina od ukupnog broja zaposlenih ili nadležni organ reprezentativnih sindikalnih organizacija Gradskog pozorišta.

 O inicijativi iz stava 1 ovog člana izjašnjavaju se svi zaposleni, tajnim glasanjem.

 Postupak glasanja za izjašnjavanje o inicijativi iz stava 1 ovog člana sprovodi Komisija sastavljena od predstavnika zaposlenih, koja se formira na način propisan stavovima 2 i 3 člana 19 ovog Statuta.

 Prijedlog za razrješenje člana Pozorišnog savjeta iz reda zaposlenih utvrđen je ako je glasalo više od polovine od ukupnog broja zaposlenih i ako se za prijedlog izjasnilo više od polovine zaposlenih koji su glasali.

**Razrješenje predsjednika i člana Pozorišnog savjeta ako ne štiti javni interes**

**Član 29**

 Inicijativu za razrješenje predsjednika Pozorišnog savjeta ako ne štiti javni interes mogu da podnesu: svaki član Pozorišnog savjeta, direktor, reprezentativne sindikalne organizacije Gradskog pozorišta i najmanje trećina od ukupnog broja zaposlenih.

 Inicijativu za razrješenje člana Pozorišnog savjeta ako ne štiti javni interes mogu da podnesu: Pozorišni savjet, predsjednik Pozorišnog savjeta, direktor, reprezentativna organizacija sindikata i najmanje trećina od ukupnog broja zaposlenih.

 Obrazložena inicijativa iz st. 1 i 2 ovog člana dostavlja se Osnivaču.

**Član 30**

 O prestanku mandata predsjedniku ili članu Pozorišnog savjeta zbog opoziva, ostavke i nepodobnosti za vršenje funkcije predsjednika ili člana Pozorišnog savjeta odlučuje nadležni organ Osnivača, na prijedlog Pozorišnog savjeta.

**Organi rukovođenja**

**Član 31**

 Organi rukovođenja Gradskog pozorišta su: direktor i umjetnički direktor.

 Ukoliko je direktor Gradskog pozorišta umjetnik visoke reputacije ili stručnjak u kulturi visoke reputacije, onda imenovanje umjetničkog direktora nije obavezno.

**Direktor**

**Član 32**

Direktor Gradskog pozorišta:

1. organizuje i vodi poslovanje Gradskog pozorišta;
2. učestvuje u kreiranju umjetničke koncepcije Gradskog pozorišta;
3. predlaže Pozorišna pravila;
4. predlaže cijene usluga koje pruža Gradsko pozorište;
5. postavlja i razrješava lica sa posebnim ovlašćenjima i odgovornostima;
6. izvršava odluke Pozorišnog savjeta;
7. predlaže Pravilnik o unutrašnjoj organizaciji i sistematizaciji radnih mjesta;
8. odlučuje o zasnivanju i prestanku radnog odnosa zaposlenih u Gradskom pozorištu kao i njihovom raspoređivanju;
9. donosi odluke o službenim putovanjima za zaposlene u Gradskom pozorištu;
10. donosi odluke o uvećanju zarade na osnovu rezultata rada za zaposlene;
11. podnosi zahtjev za pokretanje disciplinskog postupka;
12. obrazuje radne grupe, komisije i druga tijela za razradu određenih pitanja (sastav i način rada tijela utvrđuje u odluci kojom se obrazuju);
13. zastupa Gradsko pozorište;
14. podnosi Pozorišnom savjetu godišnje izvještaje o radu i finansijskom poslovanju Gradskog pozorišta;
15. obavlja i druge poslove utvrđene zakonom, Statutom i Pozorišnim pravilima.

**Član 33**

 Direktora bira Pozorišni savjet na osnovu javnog konkursa na period od četiri godine.

 Na odluku Pozorišnog savjeta iz stava 1 ovog člana saglasnost daje Osnivač.

 Po isteku mandata iz stava 1 ovog člana, isto lice može biti ponovo imenovano za direktora u skladu sa zakonom.

**Član 34**

 Za direktora Gradskog pozorišta može biti imenovano lice koje, pored opštih uslova utvrđenih zakonom, ispunjava i sljedeće posebne uslove:

* kvalifikacija visokog obrazovanja u obimu od najmanje 240 kredita CSPK-a, VII1 nivo kvalifikacije obrazovanja, Fakultet iz oblasti društvenih ili humanističkih nauka;
* najmanje osam godina radnog iskustva na istim ili sličnim poslovima u odnosu na poslove radnog mjesta za koje je objavljen konkurs, a od toga najmanje tri godine radnog iskustva na poslovima rukovođenja;
* posjedovanje radnih, stručnih i organizatorskih sposobnosti.

 Kandidati za direktora dužni su dostaviti Plan i program rada i razvoja Gradskog pozorišta za mandatni period, koji obavezno sadrži finansijski i kadrovski plan ostvarivanja predloženog programa i Biografiju (CV).

 Gradsko pozorište je u obavezi da zainteresovanim kandidatima, na njihov zahtjev, dostavi opštu dokumentaciju Gradskog pozorišta koja obuhvata: Izvještaj o radu za prethodnu godinu, Program rada i finansijski plan za godinu u kojoj se sprovodi javni konkurs, Statut, Pravilnik o organizaciji i sistematizaciji radnih mjesta, model ugovora o radu direktora, podatak o visini plate direktora, a sve to u cilju boljeg upoznavanja sa radom i funkcionisanjem Gradskog pozorišta.

**Član 35**

 Konkurs za imenovanje direktora raspisuje Pozorišni savjet najmanje 90 dana prije isteka mandata postojećeg direktora, a sprovodi Konkursna komisija koju obrazuje Pozorišni savjet.

 Nakon isteka roka za podnošenje prijava za radno mjesto direktor, Konkursna komisija sačinjava zapisnik o svom radu, i o istom obavještava Pozorišni savjet.

 Kandidati koji su dostavili potpunu i blagovremenu dokumentaciju su u obavezi da svoj Plan i program rada i razvoja Gradskog pozorišta za mandatni period prezentuju pred Pozorišnim savjetom, koji će nakon toga obaviti intervju sa svakim kandidatom ponaosob.

 Prilikom izbora kandidata za direktora Pozorišni savjet će cijeniti dopunska znanja i sposobnosti, kao što su: radno iskustvo na poslovima rukovođenja pravnim subjektima i organizacionim jedinicama u oblasti kulture; poznavanje poslovanja pravnih subjekata iz djelatnosti kojom se Gradsko pozorište bavi i način upravljanja njihovim resursima; iskustvo u upravljanju finansijskim sredstvima, ljudskim i ostalim resursima; rezultate u radu na animaciji i edukaciji publike, radu sa mladima (publikom i autorima); poznavanje novih tehnologija i njihove primjene u redovnim i projektnim aktivnostima institucija kulture; sposobnost komunikacije sa javnošću...

 Za direktora Gradskog pozorišta imenuje se kandidat koji je dobio većinu glasova od ukupnog broja članova Pozorišnog savjeta.

 Ako Pozorišni savjet ne imenuje direktora ili Osnivač ne da saglasnost na odluku o njegovom imenovanju, raspisuje se novi konkurs.

**Član 36**

 Ako direktor nije imenovan, Pozorišni savjet određuje vršioca dužnosti direktora, bez konkursa.

 Za vršioca dužnosti odrediće se zaposleni u Pozorištu, koji ispunjava uslove propisane za direktora.

 Ako u Pozorištu ne postoji zaposleni koji ispunjava uslove u smislu stava 2 ovog člana, za vršioca dužnosti odrediće se lice van Pozorišta, koje ispunjava uslove propisane za direktora.

 Za vrijeme vršenja dužnosti, vršilac dužnosti ima ovlašćenja, prava, obaveze i odgovornosti direktora.

 Vršilac dužnosti direktora obavlja tu funkciju do imenovanja direktora, a najduže do šest mjeseci od dana njegovog imenovanja.

**Član 37**

 U odsutnosti direktora do 30 dana, isti određuje zaposlenog koji će ga zamjenjivati.

 Ako direktor odsustvuje duže od 30 dana zaposlenog koji će ga zamjenjivati određuje Pozorišni savjet, na prijedlog direktora.

 Zaposleni koji zamjenjuje direktora ima sva prava, obaveze i odgovornosti direktora Gradskog pozorišta, ukoliko ovlašćenjem (punomoćjem) direktora ili Pozorišnog savjeta nije drugačije određeno.

Razrješenje direktora ustanove

**Član 38**

 Direktor Pozorišta može biti razriješen prije isteka mandata, ako:

1. podnese ostavku;
2. ne sprovodi odluke Savjeta;
3. ispuni neki od uslova propisanih zakonom za prestanak radnog odnosa po sili zakona;
4. je pravosnažno osuđen na bezuslovnu kaznu zatvora;
5. postupa suprotno zakonu, Statutu i opštim aktima Pozorišta;
6. ne obezbjeđuje zakonit rad Pozorišta;
7. Savjet ne usvoji program rada ili izvještaj o finansijskom poslovanju Pozorišta;
8. ne preuzima mjere prema zaposlenom koji ne izvršava radne zadatke, odnosno vrši povredu radne obaveze ili zloupotrebljava svoj položaj;
9. u drugim slučajevima utvrđenim zakonom.

**Član 39**

 Inicijativu za pokretanje postupka za razrješenje direktora mogu podnijeti: predsjednik Pozorišnog savjeta, članovi Pozorišnog savjeta, reprezentativne sindikalne organizacije Pozorišta i najmanje trećina od ukupnog broja zaposlenih.

 Pozorišni savjet je dužan da inicijativu za pokretanje postupka za razrješenje direktora uzme u razmatranje, donese odluku i o tome obavijesti podnosioca inicijative i Osnivača, najkasnije u roku od mjesec dana.

**Član 40**

 Odgovornost direktora za neostvarivanje poslovnih rezultata utvrđuje komisija od tri člana koju obrazuje Pozorišni savjet. Komisija će na osnovu činjenica i okolnosti utvrditi stepen odgovornosti direktora i o tome podnijeti Pozorišnom savjetu izvještaj sa odgovarajućim prijedlogom.

**Umjetnički direktor**

**Član 41**

 Umjetnički direktor:

1. predlaže repertoar sa umjetničkom koncepcijom Gradskog pozorišta;
2. odlučuje o tehničko-tehnološkom opremanju Gradskog pozorišta neophodnom za ostvarivanje umjetničkog programa;
3. upravlja sredstvima namijenjenim za programske aktivnosti u Gradskom pozorištu;
4. rukovodi radom umjetničkog ansambla;
5. odlučuje o angažovanju zaposlenih i saradnika na realizaciji umjetničkog programa u Gradskom pozorištu;
6. daje recenziju za svako scensko djelo, prije uvrštavanja u program;
7. podnosi kvartalni izvještaj o radu direktoru i Pozorišnom savjetu;
8. odgovoran je za svako javno izvođenje scenskog djela.

 Ukoliko nema umjetničkog direktora, poslove iz stava 1 ovog člana obavlja direktor.

**Član 42**

 Umjetničkog direktora bira Pozorišni savjet na osnovu javnog konkursa na period od četiri godine.

 Na odluku Pozorišnog savjeta iz stava 1 ovog člana saglasnost daje Osnivač.

 Po isteku mandata iz stava 1 ovog člana, isto lice može biti ponovo imenovano za umjetničkog direktora u skladu sa zakonom.

**Član 43**

 Za umjetničkog direktora Gradskog pozorišta može biti imenovano lice koje, pored opštih uslova utvrđenih zakonom, ispunjava i sljedeće posebne uslove:

* kvalifikacija visokog obrazovanja u obimu od najmanje 240 kredita CSPK-a, VII1 nivo kvalifikacije, Fakultet dramskih umjetnosti (odsjek: gluma, režija, dramaturgija);
* najmanje tri godine radnog iskustva na poslovima rukovođenja ili osam godina radnog iskustva na istim ili sličnim poslovima u odnosu na poslove radnog mjesta za koje je objavljen konkurs;
* umjetnik ili stručnjak u kulturi;
* posjedovanje radnih, stručnih i organizatorskih sposobnosti.

 Kandidati za umjetničkog direktora dužni su dostaviti Plan i program rada i razvoja Gradskog pozorišta za mandatni period, koji obavezno sadrži finansijski i kadrovski plan ostvarivanja predloženog programa i Biografiju (CV).

 Gradsko pozorište je u obavezi da zainteresovanim kandidatima, na njihov zahtjev, dostavi opštu dokumentaciju Gradskog pozorišta koja obuhvata: Izvještaj o radu za prethodnu godinu, Program rada i finansijski plan za godinu u kojoj se sprovodi javni konkurs, Statut, Pravilnik o organizaciji i sistematizaciji radnih mjesta, model ugovora o radu umjetničkog direktora, podatak o visini plate umjetničkog direktora, a sve to u cilju boljeg upoznavanja sa radom i funkcionisanjem Gradskog pozorišta.

**Član 44**

 Konkurs za imenovanje umjetničkog direktora raspisuje Pozorišni savjet, najmanje 90 dana prije isteka mandata postojećeg umjetničkog direktora, a sprovodi Konkursna komisija koju obrazuje Pozorišni savjet.

 Nakon isteka roka za podnošenje prijava za radno mjesto umjetnički direktor, Konkursna komisija sačinjava zapisnik o svom radu, i o istom obavještava Pozorišni savjet.

 Kandidati koji su dostavili potpunu i blagovremenu dokumentaciju su u obavezi da svoj Plan i program rada i razvoja Gradskog pozorišta za mandatni period prezentuju pred Pozorišnim savjetom, koji će nakon toga obaviti intervju sa svakim kandidatom ponaosob.

 Prilikom izbora kandidata za umjetničkog direktora Pozorišni savjet će cijeniti dopunska znanja i sposobnosti, kao što su: radno iskustvo na poslovima rukovođenja pravnim subjektima i organizacionim jedinicama u oblasti kulture; poznavanje poslovanja pravnih subjekata iz djelatnosti kojom se Gradsko pozorište bavi i način upravljanja njihovim resursima; iskustvo u upravljanju finansijskim sredstvima, ljudskim i ostalim resursima; rezultate u radu na animaciji i edukaciji publike, radu sa mladima (publikom i autorima); poznavanje novih tehnologija i njihove primjene u redovnim i projektnim aktivnostima institucija kulture; sposobnost komunikacije sa javnošću...

 Za umjetničkog direktora Gradskog pozorišta imenuje se kandidat koji je dobio većinu glasova od ukupnog broja članova Pozorišnog savjeta.

 Ako Pozorišni savjet ne imenuje umjetničkog direktora ili Osnivač ne da saglasnost na odluku o njegovom imenovanju, raspisuje se novi konkurs.

Razrješenje umjetničkog direktora ustanove

**Član 45**

Umjetnički direktor Gradskog pozorišta može biti razriješen prije isteka mandata, ako:

1. podnese ostavku;
2. bez opravdanog razloga ne realizuje utvrđeni umjetnički program;
3. nenamjenski ili neracionalno koristi sredstva kojim upravlja;
4. ispuni neki od uslova propisanih zakonom za prestanak radnog odnosa po sili zakona;
5. je pravosnažno osuđen na bezuslovnu kaznu zatvora;
6. u drugim slučajevima utvrđenim zakonom.

 U slučaju razrješanja umjetničkog direktora prije isteka mandata, poslove umjetničkog direktora obavlja direktor.

**Član 46**

 Inicijativu za pokretanje postupka za razrješenje umjetničkog direktora mogu podnijeti: predsjednik Pozorišnog savjeta, članovi Pozorišnog savjeta, reprezentativne sindikalne organizacije Pozorišta i najmanje trećina od ukupnog broja zaposlenih.

 Pozorišni savjet je dužan da inicijativu za pokretanje postupka za razrješenje umjetničkog direktora uzme u razmatranje, donese odluku i o tome obavijesti podnosioca inicijative i Osnivača, najkasnije u roku od mjesec dana.

**Odnos direktora i Pozorišnog savjeta**

**Član 47**

 Direktor i umjentički direktor dužni su da učestvuju u radu Pozorišnog savjeta bez prava odlučivanja.

 Ako Pozorišni savjet donese akt koji je, po ocjeni direktora, u suprotnosti sa zakonom i drugim propisom, direktor će na to upozoriti Pozorišni savjet.

 Ako Pozorišni savjet i nakon upozorenja direktora ostane pri svojoj odluci, direktor će obustaviti izvršenje te odluke, odnosno akta Pozorišnog savjeta, i o tome, u roku od tri dana od njegovog donošenja obavijestiti Osnivača.

**V. OPŠTA AKTA I NAČIN NJIHOVOG DONOŠENJA**

**Vrste opštih akata**

**Član 48**

 Opšta akta Gradskog pozorišta su:

1. Statut;
2. Pozorišna pravila;
3. Pravilnik o unutrašnjoj organizaciji i sistematizaciji radnih mjesta;
4. Poslovnik o radu Pozorišnog savjeta;
5. druga opšta akta.

 Pored opštih akata iz stava 1 ovog člana mogu se donositi i druga, ako se ukaže neophodna potreba da se određeni odnosi urede opštim aktima ili ukoliko njihovo donošenje bude obavezno ili proističe iz zakona.

**Postupak donošenja Statuta i drugih opštih akata**

**Član 49**

 Statut je opšti akt Gradskog pozorišta.

 Druga opšta akta iz člana 48 treba da budu u saglasnosti sa Statutom.

**Član 50**

 Statut i druga opšta akta Javne ustanove donosi Pozorišni savjet.

 Saglasnost na Statut i druge opšte akte Gradskog pozorišta daje Osnivač.

 Na Pravilnik o unutrašnoj organizaciji i sistematizaciji radnih mjesta Gradskog pozorišta saglasnost daje Gradonačelnik Glavnog grada.

**Član 51**

 Statut i drugi opšti akti pripremaju se u formi nacrta i prijedloga, a odluke u formi prijedloga.

 Opšti akti treba da imaju obrazloženje koje sadrži: pravni osnov za donošenje, razloge donošenja, usaglašenost sa zakonima i drugim propisima, objašnjenje osnovnih pravnih instituta i procjenu sredstava za sprovođenje tog opšteg akta.

 Nacrte opštih akata priprema radna grupa koju obrazuje Pozorišni savjet ili direktor.

 Članovi Radne grupe se biraju na kolegijumu svih zaposlenih, tako što će svaki sektor pojedinačno izabrati po jednog predstavnika, i to većnom od ukupnog broja prisutnih članova tog sektora. Radom Radne grupe predsjedava sekretar Gradskog pozorišta.

**Izmjene i dopune Statuta i drugih opštih akata**

**Član 52**

 Inicijativu za izmjene i dopune Statuta i drugih opštih akata može da pokrene direktor, predsjednik Pozorišnog savjeta, najmanje tri člana Pozorišnog savjeta, reprezentativne sindikalne organizacije ili najmanje trećina od ukupnog broja zaposlenih.

 Inicijativa iz stava 1 ovog člana se podnosi Pozorišnom savjetu.

 Inicijativa iz stava 1 ovog člana mora da sadrži analizu stanja, pojava i problema u oblasti koju je potrebno urediti izmjenama i dopunama opšteg akta.

 Ako obim izmjena i dopuna Statuta, odnosno drugog opšteg akta prelazi više od polovine njegovih važećih odredbi priprema se novi Statut, odnosno opšti akt.

 Na postupak pripreme izmjena ili dopuna ili drugog opšteg akta primjenljuju se odredbe člana 51 ovog Statuta.

**Član 53**

 Statut stupa na snagu nakon davanja saglasnosti Osnivača i proteka roka od osam dana od dana objavljivanja na oglasnoj tabli Ustanove.

 Opšti akti Pozorišta objavljuju se isticanjem na oglasnoj tabli, nakon davanja saglasnosti Osnivača ili Gradonačelnika, i stupaju na snagu osmog dana od dana objavljivanja, ukoliko samim aktom nije drugačije određeno.

**VI. FINANSIRANJE I IMOVINA**

**Član 54**

 Gradsko pozorište je dužno da trajno i nesmetano pruža usluge svojim korisnicima, odnosno da obavlja svoju djelatnost za koju je osnovano, pod utvrđenim uslovima.

**Član 55**

 Osnivač obezbjeđuje Gradskom pozorištu naročito:

1. opšte uslove za vršenje djelatnosti;
2. materijalne, tehničke i druge uslove za trajno i kontinuirano obavljanje djelatnosti i njegovo unapređivanje.

 Nadzor nad zakonitošću rada i poslovanja u pogledu korišćenja sredstava koja se obezbjeđuju iz Budžeta Glavnog grada i kontrolu u obavljanju djelatnosti vrši nadležni organ za oblast kulture i o tome obavještava Osnivača.

**Član 56**

 Sredstva za finansiranje osnovnih djelatnosti Gradskog pozorišta obezbjeđuju se:

1. iz Budžeta Glavnog grada;
2. iz sredstava koje Gradsko pozorište ostvari od obavljanja sopstvene djelatnosti;
3. od donacija i sponzorstava;
4. iz drugih izvora u skladu sa zakonom.

 Sredstva za redovnu djelatnost Gradskog pozorišta iz Budžeta Glavnog grada obezbjeđuju se na osnovu programa rada koji donosi Pozorišni savjet, a na koji Osnivač daje saglasnost.

**Član 57**

 Cijenu usluga za djelatnost koju obavlja Gradsko pozorište utvrđuje Pozorišni savjet na prijedlog direktora.

 Pozorišni savjet može donijeti posebnu odluku kojom će bliže urediti cijene usluga i ovlašćenje direktora.

**Član 58**

 Imovinu Gradskog pozorišta čine stvari, prava i novčana sredstva koja su obezbijeđena od strane Osnivača, stečena obavljanjem djelatnosti ili pribavljena iz drugih izvora, evidentirana na način i po postupku utvrđenim zakonom.

**VII. PROGRAM RADA I IZVJEŠTAJ O RADU**

**Član 59**

 Za svaku kalendarsku godinu Gradsko pozorište donosi Plan i program rada, koji na prijedlog direktora usvaja Pozorišni savjet.

 Na Plan i program rada Gradskog pozorišta saglasnost daje Osnivač.

**Član 60**

 Plan i program rada Gradskog pozorišta i njegova realizacija uslovljeni su finansijskim sredstvima i mogućnostima predviđenim Budžetom.

**Član 61**

 U postupku pripremanja i donošenja godišnjeg plana, Gradsko pozorište je dužno da obezbijedi usklađenost plana sa potrebama korišćenja usluga iz svoje djelatnosti i sa materijalnim mogućnostima razvoja.

**Član 62**

 Ako u toku realizacije Plana i programa rada i razvoja nastupe okolnosti koje onemogućavaju njegovo izvršenje, direktor će Pozorišnom savjetu podnijeti izvještaj o uzrocima neizvršenja plana, preduzeti odgovarajuće mjere i o tome obavijestiti nadležni organ za oblast kulture.

**Član 63**

 Direktor priprema godišnji Izvještaj o radu.

 Izvještaj o radu Gradskog pozorišta usvaja Pozorišni savjet.

 Izvještaj se dostavlja Osnivaču na razmatranje i usvajanje.

**VIII. SARADNJA SA SRODNIM USTANOVAMA I ORGANIZACIJAMA**

**Član 64**

 U cilju efikasnijeg i kvalitetnijeg obavljanja djelatnosti, Gradsko pozorište može da ostvaruje saradnju sa drugim ustanovama iz oblasti kulture unutar javnog, privatnog i civilnog sektora u Crnoj Gori (partnerstva, koprodukcije, pozorišne mreže, ...).

**IX. DAN GRADSKOG POZORIŠTA I NAGRADE**

**Član 65**

 Dan Gradskog pozorišta je 27. decembar.

**Član 66**

U Gradskom pozorištu su ustanovljene nagrade: “Vasilije Ivanović Šćućkin” i Godišnja nagrada Gradskog pozorišta.

**Član 67**

 Nagrada “Vasilije Ivanović Šćućin” je dobila ime po osnivaču Gradskog pozorišta i dodjeljuje se za izuzetna umjetnička ostvarenja iz oblasti pozorišne umjetnosti za djecu i odrasle (dramski tekst, režija, gluma, kostim, scenografija, muzika, ...).

 Nagrada se može dodijeliti i za životno djelo radniku u kulturi ili umjetniku čiji je rad obilježio vrijeme u kojem je djelovao i trajno doprinio razvoju Gradskog pozorišta.

 Pozorišni savjet će posebnim Pravilnikom utvrditi uslove, način, visinu i postupak za dodjelu Nagrade iz stava 1 ovog člana.

**Član 68**

 Godišnja nagrada Gradskog pozorišta je priznanje koje se dodjeljuje zaposlenima u Gradskom pozorištu, za istaknute rezultate u radu i posebna umjetnička dostignuća, u toku godine u kojoj se dodjeljuje.

 Pozorišni savjet će posebnim Pravilnikom utvrditi uslove, način, visinu i postupak za dodjelu Nagrade iz stava 1 ovog člana.

**Član 69**

 Ukoliko su sredstva za nagrade iz člana 66 ovog Statuta planirana Budžetom Glavnog grada, prije početka procedure za dodjelu istih, potrebno je pribaviti pisanu potvrdu Sekretarijata za finansije da su sredstva obezbijeđena.

**X. JAVNOST RADA, INFORMISANJE ZAPOSLENIH I ZAŠTITA PODATAKA**

**Javnost rada**

**Član 70**

 Rad Gradskog pozorišta je javan.

 Javnost rada Gradskog pozorišta obezbjeđuje se:

1. objavljivanjem Plana i programa rada, Izvještaja o radu, opštih akata;
2. davanjem saopštenja za javnost, organizovanjem konferencija za štampu, javnih diskusija i na drugi način;
3. saradnjom sa stručnim i naučnim institucijama, strukovnim udruženjima, nevladinim organizacijama, umjetnicima i stručnjacima u kulturi, medijima i drugim subjektima čiji je rad i djelovanje od interesa za ostvarivanje pozorišne djelatnosti;
4. informisanjem zaposlenih o pitanjima koja su od značaja za organizaciju rada, ekonomski i socijalni položaj zaposlenih;
5. omogućavanjem pristupa informacijama u skladu sa zakonom.

 Javnost rada Gradskog pozorišta obezbjeđuju Pozorišni savjet i direktor, u skladu sa svojim nadležnostima.

**Informisanje zaposlenih**

**Član 71**

 Informisanje zaposlenih se vrši putem objavljivanja opštih akata, odluka, drugih akata organa, izvještaja i informacija, na oglasnoj tabli Gradskog pozorišta.

 O obavještavanju zaposlenih u Gradskom pozorištu stara se direktor.

**Zaštita podataka i poslovna tajna**

**Član 72**

 Predsjednik i članovi Pozorišnog savjeta, direktor, umjetnički direktor i svaki zaposleni dužni su da čuvaju lične podatke do kojih su došli u toku rada u Gradskom pozorištu i da vrše zaštitu podataka koji su, u skladu sa zakonom, označeni određenim stepenom tajnosti.

 Direktor i umjetnički direktor mogu u skladu sa zakonom da, podatke čijim se objelodanjivanjem može ugroziti poslovni ili imovinski interes Gradskog pozorišta, označe stepenom tajnosti.

 Poslovnom tajnom smatraju se isprave i podaci čije bi saopštavanje neovlašćenom licu, zbog njihove prirode i značaja bilo protivno interesima Gradskog pozorišta.

 Podaci iz stava 2 ovog člana dostupni su predsjedniku i članovima Pozorišnog savjeta.

 Pozorišni savjet, u skladu sa zakonom i drugim propisima, utvrđuje kriterijume za označavanje tajnosti podataka od značaja za zaštitu interesa iz stava 2 ovog člana.

 Direktor određuje rukovaoce zbirki ličnih podataka koje po bilo kom osnovu prikuplja i obrađuje Gradsko pozorište.

**XI. RAD SINDIKATA**

**Član 73**

 Reprezentativne organizacije sindikata Gradskog pozorišta imaju pravo da učestvuju u regulisanju prava i dužnosti radnika u skladu sa zakonom, ovim Statutom, kolektivnim ugovorom i drugim opštim aktima.

**Član 74**

 O pitanjima o kojima su reprezentativne organizacije sindikata Pozorišta dužne da daju svoje mišljenje, dužne su to učiniti u roku u kome se mišljenje traži, a ne kraćem od osam dana, sem u slučaju da je u pitanju urgencija.

**XII. ZAŠTITA I UNAPREĐENJE ŽIVOTNE SREDINE I ZAŠTITA NA RADU**

**Zaštita i unapređenje životne sredine**

**Član 75**

 Zaposleni u Gradskom pozorištu obavezni su da, u svom zajedničkom i opštem društvenom interesu, preduzmu odgovarajuće aktivnosti i mjere radi zaštite čovjekove sredine, spriječe uzroke koji ugrožavaju životnu sredinu, i predstavljaju opasnost za život i zdravlje ljudi.

 Pozorišni savjet donosi odluke i mjere radi zaštite i unapređivanja životne sredine, odlučuje o obezbjeđenju sredstava za te namjene i obrazuje organe koji se staraju o sprovođenju tih odluka i mjera.

**Zaštita na radu**

**Član 76**

 Zaposleni u Gradskom pozorištu imaju pravo na zaštitu na radu u skladu sa zakonom, drugim propisima i opštim aktima, kojima se definiše zaštita na radu.

**XIII. PRELAZNE I ZAVRŠNE ODREDBE**

**Član 77**

 Donošenje opštih akta Gradskog pozorišta u skladu sa ovim Statutom, izvršiće se u roku od 90 dana od dana stupanja na snagu ovog Statuta.

**Član 78**

 Danom stupanja na snagu ovog Statuta prestaje da važi Statut JU “Gradsko pozorište” - Podgorica, donešen 22. aprila 2003. godine, broj: 01-137, na koji je Skupština opštine Podgorica dala saglasnost



**Obrazloženje:**

**PRAVNI OSNOV**

 Pravni osnov za donošenje Statuta Javne ustanove „Gradsko pozorište“ - Podgorica sadržan je u članu 19 stav 2 tačka 1 Zakona o kulturi („Službeni list Crne Gore“, br. 049/08, 016/11, 040/11, 038/12), članu 24 stav 1 tačka 8 Zakona o pozorišnoj djelatnosti („Službeni list Republike Crne Gore“, br. 060/01 i „Službeni list Crne Gore“, br. 075/10 i 040/11) i članu 11 stav 1 tačka 8 Odluke o osnivanju Javne ustanove „Gradsko pozorište“ Podgorica ("Službeni list RCG - opštinski propisi", br. 027/02 i 002/03, “Službeni list Crne Gore - opštinski propisi", br. 028/11), kojima je propisano da Pozorišni savjet donosi Statut i akt o unutrašnjoj organizaciji i sistematizaciji i druge opšte akte.

**RAZLOZI ZA DONOŠENJE STATUTA JU „GRADSKO POZORIŠTE“ – PODGORICA**

 Osnovni razlozi za donošenje Statuta JU „Gradsko pozorište“ sadržani su u potrebi jasnijeg definisanja pitanja koja su od značaja za rad Gradskog pozorišta i otklanjanje pravnih nedoumica koje su postojale u prethodnom Statutu.

 S obzirom da se više od polovine članova Statuta Pozorišta mijenja, to se u skladu sa Pravno-tehničkim pravilima za izradu propisa („Službeni list Crne Gore“, br. 02/10) pristupilo donošenju novog Statuta Javne ustanove “Gradsko pozorište“ Podgorica.

**SADRŽINA STATUTA JU „GRADSKO POZORIŠTE“ PODGORICA**

 U tehničkom smislu ovaj Statut je numerisan po poglavljima. Statut Pozorišta je sistematizovan u XIII poglavlja koja čine logički i faktički zaokruženu cjelinu unutar sadržinski jedinstvenog akta.

**I OSNOVNE ODREDBE**

(čl. 1 do 11)

 U ovom poglavlju definisani su predmet Statuta; naziv, sjedište i adresa; pečat, štambilj i logo; prava obaveze i odgovornosti u pravnom prometu; kao i zastupanje i predstavljanje Pozorišta.

**II DJELATNOST**

(čl 12 do 13)

 U skladu sa Odlukom o osnivanju ovim poglavljem je utvrđena djelatnost Pozorišta, koja se odnosi na pozorišnu produkciju, organizovanje festivala, podržavanje slobodne umjetničke inicijative, izložbenu djelatnost, čuvanje dokumentacione građe, …

**III UNUTRAŠNJA ORGANIZACIJA**

(čl 14 do 15)

Ovim poglavljem definisana je unutrašnja organizacija, koja se po prirodi poslova organizuje po sektorima i bliže definiše Aktom o unutrašnjoj organizaciji i sistematizaciji radnih mjesta.

**IV UPRAVLJANJE I RUKOVOĐENJE**

(čl 16 do 47)

 U ovom poglavlju definisani su organi upravljanja i rukovođenja Pozorišta; način izbora, imenovanja i razrješenja Pozorišnog savjeta, predstavnika zaposlenih u Pozorišnom savjetu, direktora i umjetničkog direktora; djelokrug njihovih poslova, obaveza i odgovornosti.

**V OPŠTA AKTA I NAČIN NJIHOVOG DONOŠENJA**

(čl 48 do 53)

 Ovim poglavljem definisane su vrste opštih akata Pozorišta, način njihovog donošenja i izmjena, kao i objavljivanje.

**VI FINANSIRANJE I IMOVINA**

(čl 54 do 58)

 U ovom poglavlju regulisana su pitanja koja se tiču načina i izvora finansiranja Pozorišta.

**VII PROGRAM RADA I IZVJEŠTAJ O RADU**

(čl 59 do 63)

 Ovim poglavljem definisani su način i postupak donošenja Programa rada Pozorišta i Izvještaja o radu Pozorišta.

**VIII SARADNJA SA SRODNIM USTANOVAMA I ORGANIZACIJAMA**

(član 64)

 U ovom poglavlju definisana je mogućnost ostvarivanja saradnje sa srodnim ustanovama i organizacijama.

**IX** **DAN GRADSKOG POZORIŠTA**

(čl 65 do 69)

 Ovim poglavljem definisan je Dan Gradskog pozorišta, nagrade “Vasilije Ivanović Šćukin” i Godišnja nagrada Gradskog pozorišta, za koje će se uslovi, način i postupak dodjeljivanja bliže utvrditi posebnim Pravilnicima.

**X JAVNOST RADA, INFORMISANJE ZAPOSLENIH I ZAŠTITA PODATAKA**

(čl 70 do 72)

 U ovom poglavlju definisani su javnost rada, informisanje zaposlenih i zaštita podataka.

**XI RAD SINDIKATA**

(čl 73 do 74)

 Ovim poglavljem definisan je rad sindikalnih organizacija Pozorišta.

**XII ZAŠTITA I UNAPREĐENJE ŽIVOTNE SREDINE I ZAŠTITA NA RADU**

(čl 75 do 76)

 U ovom poglavlju definisani su zaštita i unapređenje životne sredine, i pravo zaštite na radu zaposlenih.

**XIII PRELAZNE I ZAVRŠNE ODREDBE**

(čl 77 do 79)

 U ovom poglavlju propisani su rokovi za donošenje opštih akata Pozorišta, kao i stupanje na snagu ovog Statuta.